SET ปิดรูด 11 จุด เซ่นแรงขายหุ้นแบงก์ – กังวลยอดโควิดพุ่งเกินหมื่น
SET ปิดเย็นรูด 11 จุด เซ่นแรงขายหุ้นธนาคารหลังขึ้นไปแรงก่อนหน้านี้ กังวลยอดติดเชื้อโควิด หลังวันนี้ขึ้นเกินระดับ 1 หมื่นราย
SET ปิดเย็นรูด 11 จุด เซ่นแรงขายหุ้นธนาคารหลังขึ้นไปแรงก่อนหน้านี้ กังวลยอดติดเชื้อโควิด หลังวันนี้ขึ้นเกินระดับ 1 หมื่นราย
30 ก.ย. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ปรับตัวลง จากแรงขายระยะสั้นในหุ้นบิ๊กแคป โดยหุ้นกลุ่มธนาคารปรับตัวลงเป็นหลักหลังจากขึ้นไปแรง และใกล้เข้าสู่ช่วงพรีวิวผลประกอบการคาดกำไรไตรมาส 3/64 ลดลงจากผลล็อกดาวน์ และหุ้นกลุ่มพลังงานปรับลงตามราคาน้ำมัน รวมถึงยังกังวลจำนวนผู้ติดเชื้อโควิด-19 ปรับขึ้นมาเกินหลักหมื่นรายต่อวันอีกครั้ง ทำให้เกิดความไม่แน่นอน และไปกดดันหุ้น AOT จากที่ปรับขึ้นไปมากแล้วในช่วงก่อนหน้านี้ด้วย
นอกจากนี้ เงินบาทอ่อนค่าทำให้มีความเป็นไปได้ที่นักลงทุนต่างชาติจะขายออกหุ้นไทย
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ ส่วนตลาดยุโรปแกว่งบวกเล็กน้อยตามดาวโจนส์ฟิวเจอร์สที่ปรับตัวขึ้น ในช่วงที่จะต้องติดตามเรื่องเพดานหนี้ของสหรัฐฯ ซึ่งคาดว่าไม่น่าจะมีปัญหา และให้ติดตามการประชุมกลุ่มโอเปกพลัสที่จะมีขึ้นในวันที่ 4 ต.ค.นี้ ส่วนบ้านเรายังต้องติดตามสถานกาณณ์น้ำท่วมว่าจะลุกลามมาสู่พื้นที่เศรษฐกิจสำคัญ โดยเฉพาะ กทม.หรือไม่
ส่วนแนวโน้มการลงทุนในวันพรุ่งนี้ (1 ต.ค.) นายชัยยศ กล่าวว่า ตลาดฯมีโอกาสอ่อนตัวลงต่อ เนื่องจากยังไม่เห็นปัจจัยบวกใหม่เข้ามา พร้อมให้แนวรับ 1,590-1.600 จุด ส่วนแนวต้าน 1,615-1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 5,280.33 ล้านบาท ปิดที่ 133.50 บาท ลดลง 4.00 บาท
GUNKUL มูลค่าการซื้อขาย 5,164.43 ล้านบาท ปิดที่ 4.86 บาท เพิ่มขึ้น 0.06 บาท
SCB มูลค่าการซื้อขาย 3,270,95 ล้านบาท ปิดที่ 122.00 บาท ลดลง 2.50 บาท
TRUE มูลค่าการซื้อขาย 3,214.51 ล้านบาท ปิดที่ 3.80 บาท ลดลง 0.20 บาท
UBE มูลค่าการซื้อขาย 3,047.37 ล้านบาท ปิดที่ 2.06 บาท ลดลง 0.34 บาท